《同刘君俞城西寺避暑》
宋代·李复

节欲春秋交，寒暑争愈悍。
故知阴阳气，盛极暑方变。
七月庚伏末，困弱但流汗。
天地一大炉，造物虐相玩。
早衰虚实反，举动多颠眩。
安得甘露浆，凿顶沃清灌。
招提占浮图，岿壮压西甸。
烈风无时休，寂阴却炎暵。
几有篮舆兴，客来发我愿。
共游不暇徐，到寺日未旦。
童儿青芒屩，洁洒花雨散。
斌駮溪石枕，凝滑水纹簟。
张置相对卧，境闲心不乱。
有时闻妙香，忽来传静饭。
饱起摩腹行，看尽长廊遍。
却呼竹窗僧，汲泉具茗碗。
道在语嘿间，浅深随所见。
同将烦恼蠲，尽洗清凉观。
兹游岂无益，欲继慎莫缓。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。